《答林云源》
明代·林培

风急岧峣笑整冠，千山木落敝裘寒。澄清忆汝能鞭弭，矍铄何人解据鞍。

梦入蒹葭秋月笛，澜回菡萏雪花滩。只今世事纷如许，廊庙何时起吕端。

作者简介：林培（？—约一五九七），字培之。东莞人。烈子。明神宗万历元年（一五七三）举人。任湖广新化知县，擢南京河南道御史。后以疏陈时政忤帝意谪福建盐运司知事，寻以亲老告归，卒于家。明熹宗天启二年追赠光禄寺少卿。有《疏草》、《治录》、《游记》、《诗草》等。清温汝能《粤东诗海》卷三六有传。